张嵲
癸亥生日前一日读神仙李清传作
孟夏倏已晚，诘旦及悬弧。
推迁惊岁序，俯仰念劳劬。
感物叹漂泊，抚己既叨逾。
去事日已遥，来者言足图。
澹漠远世纷，超遥观道书。
伊昔有胜士，染工藏市区。
感悟及生朝，欲访仙人闾。
自缒投绝壑，果谐欣愿初。
尘念虽少牵，脱屣终不渝。
一死会当有，贵贱理必俱。
万事惟一舍，此外无复余。
李君本市人。而予岂非夫。
蹑屐千仞冈，振策万里涂。
暂愒即弱水，款关必清都。
千载复来归，陵谷知焉如。